གསུམ་པ་སྡེ་པ་རིན་སྤུངས་པ་ཞེས་གྲགས་དགོས་པའི་རྒྱུ་མཚན་ནི།སྒེར་ཤཱཀྱ་འབུམ་ལ་སྲས་བཞི་ཡོད་པའི་ནང་ནས་ཆེ་བ་ནམ་མཁའ་རྒྱལ་མཚན་གྱིས་ཕག་གྲུ་སྡེ་སྲིད་གྲགས་པ་རྒྱལ་མཚན་གྱི་ཞབས་ལ་གཏུགས་ཏེ།གཞིས་ཀ་རིན་སྤུངས་ཀྱི་རྫོང་དཔོན་མཛད་པ་ནས་བཟུང་རིན་སྤུངས་པའི་མི་ཆགས།དེ་རྗེས་གཙང་ཆུ་མིག་ཁྲི་དཔོན་དང༌།ས་སྐྱའི་དཔོན་ཆེན་གྱི་གོ་ས་བཟུང་ཞོར་དཔལ་ས་སྐྱ་ལྷ་ཁང་ཆེན་མོ་བསྐྱར་གསོ་དང༌།ཆུ་མིག་རྫིང་ཁའི་གཙུག་ལག་ཁང་ལ་ཡང་དེ་བཞིན་མཛད།དེའི་སྲས་ནམ་མཁའ་རྒྱལ་མཚན་སྣེ་གདོང་གྲགས་པ་འབྱུང་གནས་ཀྱི་སྐབས་སུ་ཞབས་འབྲིང་གལ་ཆེའི་གྲས་སུ་བཞུགས་ཏེ།ཀུན་མཁྱེན་རོང་སྟོན་ཤཱཀྱ་རྒྱལ་མཚན་གྱི་སྦྱིན་བདག་མཛད།དེའི་སྲས་དྲུང་ཆེན་ནོར་བུ་བཟང་པོས་སྣེ་གདོང་སྡེ་སྲིད་ངག་དབང་བཀྲ་ཤིས་ཀྱི་ཞབས་ལ་གཏུགས་ཤིང༌།ཡབ་མེས་ཀྱི་དུས་ལྟར་རིན་སྤུངས་རྫོང་དུ་གཏན་སྡོད་དང༌།ཁྲི་དཔོན་གྱི་ལས་ཞོར་ཁྲོ་ཕུ་བྱམས་ཆེན་ཆོས་སྡེ་གཙུག་ལག་ཁང་ཆེན་པོའི་གཞི་བཏིང༌།ལོ་ངོ་བདུན་ནས་བྱམས་ཆེན་དང་གཙུག་ལག་ཁང་བཅས་ལེགས་པར་གྲུབ།དེ་བཞིན་བོ་དོང་པཎ་ཆེན་ཕྱོགས་ལས་རྣམ་རྒྱལ་སྤྱན་དྲངས་ཏེ།ཕྱི་ནང་རྟེན་བཅས་གསར་བཞེངས་ལེགས་གྲུབ་ཀྱི་རབ་གནས་མཛད།དེ་རྗེས་རྫོང་གཞིས་མང་པོ་མངའ་འབངས་སུ་བཅུགསླར་ཡང་དགུང་གྲངས་སོ་ལྔ་བཞེས་པ་ས་མོ་སྦྲུལ་ལ་རྫོང་དཀར་འབྲས་ཡུལ་སྐྱེད་མོས་ཚལ་དུ།བྱམས་ཆེན་རབ་འབྱམས་པ་ཀུན་མཁྱེན་རོང་སྟོང་སངས་རྒྱས་འཕེལ་གྱི་སྦྱིན་བདག་མཛད་དེ།གཙུག་ལག་ཁག་རྟེན་དང་བརྟེན་པ་བཅས་ལོ་ལྔ་ནས་གྲུབ་རྗེས།དབྱར་ཆོས་དགུན་ཆོས་ཀྱིས་གཙོས་འཆད་རྩོད་རྩོམ་གསུམ་གྱི་རྒྱལ་བསྟན་ཉི་མ་ལྟར་གསལ་བ་མཛད་པ་དང༌།སྐུ་ཚེའི་སྨད་དུ་བསམ་གྲུབ་རྩེའི་རྫོང་དཔོན་མཛད།དེ་ལ་སྲས་ལྔ་ཡོད་པ་ལས་སྲས་ཆེ་བ་གཞོན་ནུའི་དུས་སུ་གྲོངས།སྲས་གཉིས་པ་ཀུན་བཟང་པས་སྣེ་གདོང་སྡེ་སྲིད་ངག་དབང་བཀྲ་ཤིས་ཞབས་ལ་གཏུགས།རིན་སྤུངས་ཀྱི་རྫོང་དཔོན་མཛད།སྲས་གསུམ་པ་གཙང་ཆེན་དོན་ཡོད་རྡོ་རྗེས་གཞིས་ཀ་བསམ་འགྲུབ་རྩེའི་རྫོང་དཔོན་མཛད་ཞོར།ཀུན་མཁྱེན་གོ་བོ་རབ་འབྱམས་བསོད་ནམས་སེང་གེའི་བཀའ་དགོངས་བཞིན།རྒྱུན་གྲོན་བསྟན་སྦྱིན་མཛད་རེས་རྟ་ནག་གསེར་གླིང་དགོན་མེ་ཕོ་ཁྱི་ལོ་སྐར་མ་རྒྱལ་གྱི་ཉ་གའི་ཚེས་བཅོ་ལྔ་ལ་དབུ་བཙུགས་པ་ནས་བཟུང་བཤད་ཉན་རབ་ཏུ་འཕེལ་བ་དང༌།